text: Arrestbetjente går fri
  13 januar 2011 kl. 16.45
  Intet tyder på, at fængselspersonalet i Kolding arrest har begået noget strafbart i sagen, hvor en 23-årig mand tirsdag mistede bevidstheden efter håndgemæng med personalet.
  Det oplyser politiet.
  En 23-årig mandlig indsat fra Kolding Arrest er bevidstløs på andet døgn efter kamp med arrestbetjente tirsdag.
   
  Ifølge politiet modsatte den 23-årige sig en planlagt overførsel fra arresthuset til et andet afsoningssted. Derfor kom det til kamp mellem den indsatte og "flere betjente", siger politiinspektør Verner Pedersen, der betegner den indsattes tilstand som "alvorlig".
  - Der bliver anvendt magt, og da vi ankommer til stedet, ligger den 23-årige livløs. Han bliver bragt til sygehuset, hvor han har været siden, siger politiinspektøren.
  Han understreger, at manden måtte genoplives.
  Politiet vil ikke uddybe, hvilken form for magt, betjentene anvendte. Ej heller den 23-åriges nærmere fysiske skader kan politiet redegøre for på nuværende tidspunkt.
  Episoden fandt ifølge politiet sted tirsdag formiddag. Siden er politiet gået i gang med at afhøre de tilstedeværende arrestbetjente, men det arbejde er endnu ikke færdig, siger Verner Pedersen.
  Han regner med, at politiet har flere oplysninger sidst på eftermiddagen onsdag.
  Arresten i Kolding har ingen kommentarer til episoden.
  